 

NOTĂ*

privind regimul incompatibilităţii demnităţii de parlamentar cu alte funcţii publice sau funcţii private în sistemul constituţional român

* prezenta notă nu mai reia aspectele de ordin general privind regimul incompatibilităţilor cu demnitatea de membru al Parlamentului, enunţate deja în Documentarul elaborat de Departamentul pentru Informare Parlamentară 

 

Constituţia României reglementează problematica incompatibilităţilor parlamentare prin raportare la funcţiile publice de autoritate, cu excepţia celei de membru al Guvernului.

În privinţa funcţiei publice, doctrina de drept constituţional din perioada interbelică, care îşi păstrează pe deplin valoarea şi în prezent, distinge funcţiile publice de autoritate (incompatibile cu demnitatea de deputat) şi funcţii publice de gestiune, care nu presupun din partea persoanei care ocupă o astfel de funcţie, exercitarea unor acte de autoritate, deşi servesc interesul public. De pildă, directorul unei biblioteci de sector îndeplineşte un serviciu public, dar săvârşeşte în această calitate doar acte de gestiune.

Rezultă că o asemenea categorie de funcţii nu este incompatibilă cu exercitarea mandatului de deputat 

Art.175 alin.1 din Regulamentul Camerei Deputaţilor adoptat în 1994 ("Monitorul Oficial" nr.50 / 1994) a prevăzut un ansamblu de funcţii publice, a căror exercitare era incompatibilă cu cea de deputat. Articolul respectiv a fost, însă, declarat neconstituţional de către Curtea Constituţională prin Decizia nr.45/1994, întrucât, în opinia Curţii, articolul menţionat încalca prevederile art.68 alin.3 din Constituţie, potrivit cărora alte incompatibilităţi, faţă de cele stabilite în primele două aliniate ale art.68 din Legea fundamentală, se stabilesc prin lege organică şi nu prin Regulamentul Camerei Deputaţilor.

Incompatibilităţile la care făcea trimitere Regulamentul Camerei priveau, cu titlu de exemplu, o funcţie de conducere în cadrul unei autorităţi publice, aptă să participe la luarea deciziilor în cadrul acelei autorităţi, cum ar fi: funcţiile din administraţia publică asimilate celor de ministru, funcţiile de secretar de stat, subsecretar de stat şi cele asimilate acestora din autorităţile publice, funcţiile din serviciile Preşedinţiei României, ale Parlamentului şi Guvernului, funcţiile de conducere specifice ministerelor, celorlalte autorităţi ale administraţiei publice şi regiilor autonome, funcţiile de consilieri în consiliile judeţene şi în consiliile locale, de prefecţi, subprefecţi şi celelalte funcţii de conducere din aparatul tehnic de specialitate al prefecturilor, funcţiile de primari, viceprimari şi secretari ai consiliilor judeţene şi locale, funcţiile de conducere din serviciile publice descentralizate ale ministerelor şi celorlalte organe centrale din unităţiile administrativ-teritoriale şi din serviciile publice ale consiliilor judeţene şi locale, precum şi funcţiile care potrivit legii, nu permit persoanelor care le deţin să candideze în alegeri.

Aceste categorii de funcţii publice au fost reiterate în Legea privind statutul deputaţilor şi al senatorilor, declarată, de asemenea, neconstituţională de Curtea Constituţională.

Cu toate acestea, exemplele respective pot fi luate, în principiu, ca puncte de reper pentru caracterizarea ca funcţii publice incompatibile cu demnitatea de parlamentar. În diferite alte acte normative sunt menţionate şi alte funcţii de autoritate incompatibile cu calitatea de deputat. 

Astfel, în Legea nr.154/1998 privind sistemul de stabilire a salariilor de bază în sectorul bugetar şi a indemnizaţiilor pentru persoana care ocupă funcţii de demnitate publică, sunt enunţate un set de funcţii incompatibile cu mandatul de parlamentar, unele dintre ele figurând şi în enumerarea deja menţionată (a se vedea anexa nr.1).

De asemenea, funcţii de acelaşi tip sunt enunţate şi în Legea nr.188/1999 privind statutul funcţionarului public (a se vedea anexa 2).

În acest act normativ se prevede că persoanele numite sau alese în funcţii de demnitate publică nu intră sub incidenţa dispoziţiilor sale (art.5 alin.1). Art.56 alin.1 din Legea nr.188/1999 prevede că există incompatibilitate între calitatea de funcţionar public şi orice altă funcţie publică, cu excepţia calităţii de cadru didactic. De asemenea, textul aceluiaşi articol prevede că funcţionarii publici nu pot deţine funcţii în regiile autonome, societăţile comerciale ori în alte unităţi cu scop lucrativ.

Această indisponibilizare este, însă, lipsită de relevanţă pentru parlamentari, întrucât aceştia fac parte, potrivit art.5 alin.1 din Legea nr.188/1999, din categoria persoanelor alese într-o funcţie de demnitate publică, cărora, aşa cum s-a menţionat deja, a nu li se aplică dispoziţiile legii respective.

Legea nr.188/1999 precizează, însă, în art.58 alin.1, că funcţionarii publici, cu excepţia funcţionarilor publici civili, care activează în ministerele privind apărarea naţională, ordinea publică şi siguranţa naţională pot fi aleşi în funcţii de demnitate publică, urmând ca pe perioada exercitării mandatului aceştia să fie suspendaţi din funcţia publică pe care au deţinut-o în momentul alegerii, iar după încetarea mandatului să fie reintegraţi în instituţiile publice din care provin. 

 

 

Se poate reţine cu uşurinţă că funcţiile enumerate au caracter de funcţii publice.

Problema care se pune în practică este însă cumulul mandatului de deputat cu funcţii private sau cu funcţii considerate tradiţional funcţii liberale. 

În acest sens, Legea nr.51/1995 privind organizarea şi exercitarea profesiei de avocat prevede în art.13 că exercitarea acestei profesii este compatibilă cu calitatea de deputat sau senator.

De asemenea, Legea notarilor publici şi a activităţii notariale (Legea nr.36/1995) stipulează în art.35 lit.a că profesia de notar public este compatibilă cu mandatul de parlamentar.

Potrivit cutumei în Camera Deputaţilor Biroul permanent poate aproba cumulul mandatului de deputat cu funcţii liberale (funcţia de cadru didactic, calitatea de avocat, profesia de doctor, etc).

În privinţa cadrelor didactice, Statutul acestora aprobat prin Legea nr.128/1997) prevede în art.101 între altele: că persoanele care au calitatea de cadru didactic titular şi sunt alese în Parlament au drept de rezervare a postului didactic sau a catedrei pe perioada în care îndeplinesc mandatul de deputat sau senator.

În practică, cadrele didactice în cauză au depus la Camera Deputaţilor cartea de muncă în original iar la facultăţile unde au funcţionat anterior alegerii, au prezentat o copie a cărţii de muncă, exercitând în cumul activităţi didactice la unităţile de învăţământ respective.

Legea nr.2/1991 privind cumulul de funcţii permite această procedură, cu excepţia cazurilor în care printr-o lege specială nu sunt prevăzute incompatibilităţi între funcţiile cumulate (art.1 alin.2).

Legea nr.4/1990 privind remunerarea şi alte drepturi ale Preşedintelui României, senatorilor şi deputaţilor prevede în art.7 că pe durata exercitării mandatului de senator sau deputat, contractul de muncă al persoanei în cauză se suspendă cu excepţia cazurilor în care Biroul permanent, la cererea senatorului sau deputatului decide altfel.

La încetarea exercitării mandatului persoanele în cauză îşi reiau activitatea în executarea aceluiaşi contract de muncă.

De reţinut este şi faptul că art. 179 din Regulamentul Camerei Deputaţilor este mai restrictiv decât actele normative la care ne-am referit, întrucât precizează că mandatul de deputat este incompatibil şi cu alte funcţii stabilite de lege, deci nu numai cu funcţii publice, ci şi cu funcţii private.

Tocmai de aceea, o problemă teoretică şi, totodată, practică de discutat în legătură cu regimul incompatibilităţilor stabilit de art.68 din Constituţie este dacă Legiuitorul Constituant a avut în vedere exclusiv funcţiile publice de autoritate sau şi anumite funcţii private. O asemenea problemă ipotetică poate fi pusă întrucât art.68 alin.(3) din Constituţie disociat de alin.(2) al aceluiaşi articol conţine o formulare generală: "Alte incompatibilităţi se stabilesc prin lege organică". 

Pe această cale şi respectându-se numai condiţia constituţională privind natura organică a legii prin care s-ar stabili alte incompatibilităţi, este posibil ca Legiuitorul să prevadă în viitor ca mandatul de deputat sau senator să fie incompatibil cu anumite funcţii private, de pildă, cu funcţia de rector a unei universităţi particulare sau de membru în organismul de conducere al unei bănci cu capital privat sau al unei societăţi de asigurare particulare, ori de director al unei publicaţii ? 

Deşi principiul general în materie este compatibilitatea mandatului parlamentar cu activităţile private, considerăm ca dată fiind formularea generală din art.68 alin.(3) din Constituţie, în principiu, s-ar putea admite ca printr-o lege organică să fie prevăzute astfel de incompatibilităţi. Totuşi, în selectarea unor astfel de funcţii private (incompatibile cu mandatul parlamentar) este necesar să se acorde o atenţie deosebită pentru a nu se extinde regimul incompatibilităţilor la orice funcţie privată. O asemenea manieră de abordare a regimului incompatibilităţilor ar duce la abuzuri, la împiedicarea unor parlamentari incomozi să-şi exercite mandatul, obligându-i în ultimă instanţă să renunţe la aceasta în beneficul funcţiei private incompatibile.

